section_heading: Letna testiranja i proizvodnja
paragraph_text: Tijekom početnih letnih testiranja najviše pozornosti posvećeno je letenju na malim brzinama odnosno tada se raznim manevrima avion dovodio u stanje vrlo blisko prevlačenju u kovit. Razlog tome bio je taj što šestokrake elise mogu uzrokovati određene probleme koji utječu na letne odlike aviona, što je bio slučaj na C-130J. No, prilagodbom aerodinamičkih površina na C-27J, ti problemi su izbjegnuti. Prema tvrdnjama testnih pilota, zadržane su odlične aerodinamičke kvalitete s G.222 a performanse aviona dodatno su povećane ugradnjom nove pogonske skupine. Visina i krstareća brzina su znatno veći u odnosu na G.222 uz istodobnu manju potrošnju goriva te buku i vibracije.